Potrivit lui Corneliu Coposu, Ioan Lobonțiu s-a aflat printre "preoții de mare prestigiu, cu însemnate state de serviciu pentru cauza națională". Ioan Lobonțiu a avut un important rol în propagarea Revoluției de la 1848 în Transilvania. Primul glas de libertate, în cadrul Revoluției de la 1848 în Transilvania, s-a ridicat în Giurtelecu Șimleului, unde, la 19 martie 1848, locuitorii, pînă la unul, avînd în frunte pe Ioan Lobonțiu, au hotărit „să nu mai meargă la slujbă la domni, că-s mântuiți de iobăgie". Era doar la patru zile de la izbucnirea Revoluției la Budapesta.